寄辟疆
作者：强至
朝代：宋

paragraphs: 憶昨枉君軒，始來就客邸。
爾僕方息肩，顧我遽屈體。
守閽前通名，倒屣出致禮。
相見吐論議，所學愈根柢。
徐爲出巨編，徹若涉清濟。
昏膜得篦刮，塵心逾易洗。
我亦露狂簡，君曾不訶詆。
于時園正花，長日甕盛醴。
插枝必滿頭，飲醆須露底。
未幾踏歸鐙，相將灑別涕。
戀戀有情照，數數辱書扺。
自言困道途，僅能足鹽米。
頻吟口燥吻，久騎肉消髀。
首飛詩人蓬，腸苦孟郊薺。
學舍勉棲託，亨會復傾徯。
黄卷樂往聖，青襟列諸弟。
愛子乏先容，何人堪密啟。
努力著要策，隨詔獻文陛。